Likumprojekts

**Grozījumi Dzīvnieku aizsardzības likumā**

Izdarīt Dzīvnieku aizsardzības likumā (Latvijas Republikas Saeimas un Ministru Kabineta Ziņotājs, 2000, 2. nr.; 2002, 2. nr.; 2003, 6., 16. nr.; 2005, 10. nr.; 2007, 3. nr.; 2008, 3. nr.; 2009, 21. nr.; Latvijas Vēstnesis, 2010, 62., 205. nr.; 2012, 50. nr.; 2014, 123. nr.; 2017, 128. nr.) šādus grozījumus:

1. Izslēgt 4. panta otro daļu.

2. Papildināt likumu ar X nodaļu šādā redakcijā:

"**X nodaļa**

**Administratīvā atbildība dzīvnieku aizsardzības un labturības jomā un kompetence sodu piemērošanā**

**53. pants.**(1)Par mājas (istabas) dzīvnieku atsavināšanas noteikumu pārkāpšanu piemēro naudas sodu fiziskajām personām līdz divdesmit divām naudas soda vienībām, bet juridiskajām personām – no trīs līdz četrdesmit divām naudas soda vienībām.

(2) Par tādu mājas (istabas) dzīvnieku piedalīšanos sacensībās, tirgos un izsolēs, kā arī demonstrēšanu publiskās izstādēs, kuriem izdarīta izskatu pārveidojoša operācija, piemēro naudas sodu fiziskajām personām līdz divdesmit divām naudas soda vienībām, bet juridiskajām personām – no trīs līdz četrdesmit divām naudas soda vienībām.

**54. pants.**(1) Par dzīvnieku pārvadāšanu bez dzīvnieku pārvadātāja atļaujas, kvalifikācijas sertifikāta par dzīvnieku labturību pārvadāšanas laikā vai transportlīdzekļa atbilstības sertifikāta piemēro naudas sodu fiziskajām personām līdz septiņdesmit naudas soda vienībām, bet juridiskajām personām – no trīs līdz simt četrdesmit naudas soda vienībām.

(2) Par mājas (istabas) dzīvnieku pārvadāšanas prasību pārkāpumiem piemēro naudas sodu fiziskajām personām līdz piecdesmit naudas soda vienībām, bet juridiskajām personām – no divdesmit divām līdz simt naudas soda vienībām.

**55. pants.** (1) Par dzīvnieku izmantošanu procedūrā, ja tā veikta pretrunā ar izmēģinājumu dzīvnieku aizsardzību regulējošiem normatīvajiem aktiem, piemēro naudas sodu fiziskajām personām no desmit līdz simt naudas soda vienībām, bet juridiskajām personām – no divdesmit līdz divsimt naudas soda vienībām.

(2) Par dzīvnieku izmantošanu procedūrā bez Pārtikas un veterinārā dienesta izsniegtās izmēģinājuma projekta atļaujas piemēro naudas sodu fiziskajām personām no desmit līdz simt naudas soda vienībām, bet juridiskajām personām – no divdesmit līdz divsimt naudas soda vienībām.

**56. pants.** (1) Par normatīvo aktu pārkāpšanu, kas regulē savvaļas sugu dzīvnieku ieguvi, iegādi, turēšanu nebrīvē, atsavināšanu vai turēšanu pārdošanai vai apmaiņai un piedāvāšanu tirdzniecībā, piemēro naudas sodu fiziskajām personām no četrpadsmit līdz simt četrdesmit naudas soda vienībām, bet juridiskajām personām – no divdesmit astoņām līdz divsimt astoņdesmit naudas soda vienībām.

(2) Par savvaļas sugu dzīvnieku turēšanai zooloģiskajā dārzā noteikto prasību un zooloģiskā dārza izveidošanai un reģistrācijai noteikto prasību pārkāpšanu piemēro naudas sodu fiziskajām personām no četrpadsmit līdz simt četrdesmit naudas soda vienībām, bet juridiskajām personām – no divdesmit astoņām līdz divsimt astoņdesmit naudas soda vienībām.

(3) Par savvaļas sugas dzīvnieka (gan savvaļā iegūta, gan nebrīvē audzēta) apmācīšanu un izmantošanu kā atrakciju dzīvnieku un tā izrādīšanu publiski kā atrakciju dzīvnieku piemēro naudas sodu fiziskajām personām no divdesmit līdz divsimt naudas soda vienībām, bet juridiskajām personām – no trīsdesmit līdz trīssimt piecdesmit naudas soda vienībām.

**57. pants.** Par dzīvnieku labturības prasību pārkāpumiem piemēro naudas sodu fiziskajām personām līdz trīssimt piecdesmit naudas soda vienībām, bet juridiskajām personām – no divdesmit divām līdz piecsimt naudas soda vienībām.

**58. pants.** Par dzīvnieku turēšanas noteikumu pārkāpšanu, ar ko citam dzīvniekam nodarīts fizisks kaitējums vai cilvēkam nodarīts fizisks vai materiāls kaitējums, piemēro naudas sodu fiziskajām personām no četrpadsmit līdz trīssimt septiņdesmit piecām naudas soda vienībām, bet juridiskajām personām – no divdesmit divām līdz sešsimt naudas soda vienībām.

**59. pants.** Par cietsirdīgu izturēšanos pret dzīvnieku piemēro naudas sodu fiziskajām personām no divdesmit līdz četrsimt naudas soda vienībām, bet juridiskajām personām – no četrdesmit līdz septiņsimt naudas soda vienībām.

**60. pants.** (1) Administratīvo pārkāpumu procesu par šā likuma 54. panta otrajā daļā, 57. un 58. pantā (ja ar pārkāpumu nodarīts kaitējums cilvēkam) minētajiem pārkāpumiem uzsāk pašvaldības policija vai pašvaldības administratīvā inspekcija. Administratīvā pārkāpuma lietas sagatavošanu izskatīšanai un administratīvā pārkāpuma lietas izskatīšanu un lēmuma pieņemšanu par šā likuma 54. panta otrajā daļā, 57. un 58. pantā (ja ar pārkāpumu nodarīts kaitējums cilvēkam) minētajiem pārkāpumiem veic pašvaldības administratīvā komisija.

(2) Administratīvo pārkāpumu procesu par šā likuma 58. pantā (ja ar pārkāpumu nodarīts kaitējums cilvēkam) minētajiem pārkāpumiem veic Valsts policija.

(3) Administratīvo pārkāpumu procesu par šā likuma 53., 54., 55. pantā, 56. panta pirmajā un trešajā daļā, 57. un 58. pantā (ja ar pārkāpumu nodarīts kaitējums dzīvniekam), kā arī 59. pantā minētajiem pārkāpumiem veic Pārtikas un veterinārais dienests.

(4) Administratīvo pārkāpumu procesu par šā likuma 56. panta pirmajā un otrajā daļā minētajiem pārkāpumiem veic Dabas aizsardzības pārvalde.

(5) Administratīvo pārkāpumu procesu par šā likuma 56. panta pirmajā daļā minētajiem pārkāpumiem uzsāk Valsts policija vai pašvaldības policija. Administratīvā pārkāpuma lietas sagatavošanu izskatīšanai un administratīvā pārkāpuma lietas izskatīšanu un lēmuma pieņemšanu par šā likuma 56. panta pirmajā daļā minētajiem pārkāpumiem veic Pārtikas un veterinārais dienests vai Dabas aizsardzības pārvalde."

Likums stājas spēkā vienlaikus ar Administratīvo pārkāpumu procesa likumu.

Zemkopības ministra vietā –

finanšu ministre

Dana Reizniece-Ozola